สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 5 มิ.ย.58
5 มิ.ย. 2558

– เงินเยนอยู่ที่ระดับ 124.77/79 เยน/ดอลลาร์ จากช่วงเช้าที่ระดับ 124.40 เยน/ดอลลาร์
– เงินยูโรอยู่ที่ระดับ 1.1262/1264 ดอลลาร์/ยูโร จากช่วงเช้าที่ระดับ 1.1214 ดอลลาร์/ยูโร
– ดัชนี SET ปิดวันนี้ที่ระดับ 1,507.37 จุด เพิ่มขึ้น 16.47 จุด, +1.10% มูลค่าการซื้อขาย 40,482.42 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 816.96 ล้านบาท (SET+MAI)
 
– ศูนย์วิเคราะห์เศรษฐกิจทีเอ็มบี หรือ TMB Analytics ประเมินว่าการประชุมคณะกรรมการนโยบายการเงิน (กนง.) วันที่ 10 มิ.ย.นี้ กนง.จะคงอัตราดอกเบี้ยนโยบายที่ร้อยละ 1.50 เพื่อรอประเมินประสิทธิผลหลังปรับลดดอกเบี้ยลงในการประชุม 2 ครั้งล่าสุด แต่ยังไม่ปิดโอกาสที่อาจมีการกระตุ้นเศรษฐกิจเพิ่มเติมในครึ่งปีหลัง หากสถานการณ์เงินเฟ้อและการส่งออกยังไม่ดีขึ้น
– ศูนย์วิจัยกสิกรไทย ประเมินว่ากนง. จะมีมติในการคงอัตราดอกเบี้ยนโยบายที่ระดับ 1.50% ในการประชุมรอบที่ 4 ของปี 58 ในวันที่ 10 มิ.ย.นี้ เพื่อรอประเมินผลสัมฤทธิ์ของการปรับลดอัตราดอกเบี้ยนโยบาย 2 ครั้งที่ผ่านมาก่อน
– กองทุนการเงินระหว่างประเทศ (IMF) เปิดเผยว่ากรีซวางแผนจะเลื่อนการชำระเงินคืนหนี้สินตามกำหนด 4 งวดในเดือนมิ.ย. เป็นการชำระรวมงวดเดียวจำนวน 1.5 พันล้านดอลลาร์ในวันที่ 30 มิ.ย. ทางด้านธนาคารกลางกรีซระบุว่า รัฐบาลกรีซได้ยื่นคำร้องอย่างเป็นทางการต่อ IMF เพื่อขอเลื่อนการชำระหนี้งวดเดือนมิ.ย.
– กระทรวงการค้าระหว่างประเทศและอุตสาหกรรมของมาเลเซีย เผยยอดส่งออกเดือน เม.ย.58 ปรับตัวลดลง 8.8% เทียบรายปี แตะ 6.038 หมื่นล้านริงกิต (1.625 หมื่นล้านดอลลาร์สหรัฐ) ซึ่งร่วงหนักกว่าการคาดการณ์ของนักเศรษฐศาสตร์ หลังจากขยายตัว 2.3% ในเดือน มี.ค.58 เนื่องจากสินค้าอิเล็กทรอนิกส์ ก๊าซธรรมชาติเหลว และผลิตภัณฑ์ปิโตรเลียมมีการส่งออกลดลงเป็นอย่างมาก ขณะที่ยอดนำเข้าเดือน เม.ย.58 ปรับตัวลดลง 7.0% เทียบรายปี แตะ 5.349 หมื่นล้านริงกิต ส่งผลให้มาเลเซียเกินดุลการค้าทั้งสิ้น 6.89 พันล้านริงกิต ลดลงจาก 7.82 พันล้านริงกิตในเดือน มี.ค.58
– กระทรวงเศรษฐกิจของเยอรมนี เผยคำสั่งซื้อใหม่ในภาคการผลิตในเดือน เม.ย.ปรับตัวเพิ่มขึ้น 1.4% ซึ่งสูงกว่าที่นักวิเคราะห์ส่วนใหญ่คาดว่าจะเพิ่มขึ้น 0.5% โดยได้รับแรงหนุนคำสั่งซื้อจากต่างประเทศที่ขยายตัว 5.5% แม้ว่าคำสั่งซื้อภายในประเทศหดตัวลง 3.8%
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงปรับตัวลง 67 ดอลลาร์ฮ่องกง ปิดที่ระดับ 10,888 ดอลลาร์ฮ่องกง/ตำลึงในวันนี้ หรือเทียบเท่ากับ 1,177.78 ดอลลาร์สหรัฐ/ทรอยออนซ์ ลดลง 7.25 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.76 ดอลลาร์ฮ่องกง
– นักวิเคราะห์คาดว่า ที่ประชุมกลุ่มประเทศผู้ส่งออกน้ำมัน (OPEC) ในวันนี้ จะมีมติคงโควต้าการผลิตน้ำมันไว้ โดยปล่อยให้ตลาดอยู่ในภาวะอุปทานสูงต่อไป
 
ที่มา: สำนักข่าวอินโฟเควสท์